Tolong jelaskan mengenai Sejarah dari Sekolah Menengah Kebangsaan Raja Shahriman dalam bahasa melayu

Nama SMK Raja Shahriman bukanlah nama asal sekolah ini. Ia wujud setelah beberapa detik sejarah perkembangannya dari peringkat sekolah rendah ke peringkat sekolah menengah rendah hinggalah seterusnya menjadi SMK. Raja Shahriman sebagaimana yang dikenali pada hari ini.

Pada mulanya hasil kesedaran dan daya usaha penduduk Beruas, wang sejumlah RM 7000.00 telah dapat dikumpulkan melalui derma orang ramai dengan hasrat untuk membina sebuah sekolah rendah Inggeris di Beruas. Wang yang terkumpul ini telah diserahkan kepada Pejabat pelajaran Perak. Kerajaan telah membina sebuah bangunan papan yang hanya mengandungi dua buah bilik darjah dan sebuah rumah guru bagi maksud ini. Bangunan ini terbina berhampiran dengan Sekolah Kebangsaan Beruas. Dengan ini, pada tahun 1954 bermulalah peringkat darjah satu aliran Inggeris di Beruas. Guru Besar yang pertama ialah En. Abdul Kadir b. Abd. Latif. Darjah tunggal yang baru terbentuk itu diberi nama ‘GOVERNMENT ENGLISH CLASS’

Pada tahun 1960, sekolah ini telah menempa sejarahnya lagi iaitu telah diadakan pelajaran menengah peringkat tingkatan satu. Kumpulan pertama ini telah dipindahkan dari Sekolah Iskandar Shah, Parit (hanya murid-murid dari Beruas sahaja). Pada awal tahun 1964, tingkatan empat pertama aliran bahasa Inggeris telah diadakan. Kemudiannya pada Ogos 1968, sekolah menengah telah dipindahkan ke bangunan baru yang berasingan.

Sekolah menengah baru ini kemudiannya diberi nama Sekolah Menengah Raja Shahriman mengambil sempena nama Engku Raja Shahriman Ibni Raja Abdul Hamid S.A.M.P., J.M.P., P.J.K., Orang Kaya-Kaya Maha Kurnia Indra Diraja Orang Besar Jajahan Dinding (Manjung).